b'\n_START_ARTICLE_\nRakunasti pes\n_START_SECTION_\nRazmno\xc5\xbeevanje\n_START_PARAGRAPH_\nSo monogamne \xc5\xbeivali, kjer se veza med samcem in samico vzpostavi za vse \xc5\xbeivljenje. Par si deli teritorij in lovi\xc5\xa1\xc4\x8de ter dru\xc5\xbeno skrbi za mladi\xc4\x8de. S teritorija, katerega velikost je odvisna od koli\xc4\x8dine hrane, preganjata vse vsiljivce._NEWLINE_Parijo se enkrat letno, zgodaj spomladi; v brlogu, ki ga prevzamejo od jazbecev oz. lisic ali izkopljejo sami v pe\xc5\xa1\xc4\x8deni podlagi, skoti samica okrog 9 mladi\xc4\x8dev, kar je veliko za predstavnika psov. V severnih predelih obmo\xc4\x8dja raz\xc5\xa1irjenosti in na Japonskem je \xc5\xa1tevilo mladi\xc4\x8dev v leglu manj\xc5\xa1e, prav tako imajo manj\xc5\xa1e mo\xc5\xbenosti za pre\xc5\xbeivetje v krajih z ostrimi zimami._NEWLINE_\xc5\xbdivijo sedem do osem let, v ujetni\xc5\xa1tvu do trinajst. Samica lahko skoti po eno leglo vsako leto, spolna zrelost nastopi po prvem letu \xc5\xbeivljenja. Uspe\xc5\xa1no se parijo tudi v ujetni\xc5\xa1tvu.\n_START_SECTION_\nRaz\xc5\xa1irjenost\n_START_PARAGRAPH_\nIzvorno je raz\xc5\xa1irjen v vzhodni Aziji, na Daljnem vzhodu, Kitajskem, Japonskem in v severni Indokini. Med letoma 1931 in 1955 so vrsto naselili v evropskem delu nekdanje Sovjetske zveze kot lovno \xc5\xbeival zaradi njenega ko\xc5\xbeuha, ki je uporaben za izdelovanje krzna. Od tam se je hitro raz\xc5\xa1iril proti zahodu in danes je pogost v baltskih dr\xc5\xbeavah, posamezne osebke pa so opazili tudi v Franciji in Italiji._NEWLINE_Za Slovenijo obstajajo trije zanesljivi podatki o pojavljanju rakunastega psa iz jugozahodnega dela dr\xc5\xbeave in s Krima. Zaenkrat ni znano, ali se je vrsta sem raz\xc5\xa1irila z vzhoda ali gre za pobegle osebke iz goji\xc5\xa1\xc4\x8d. Po slovenski zakonodaji se \xc5\xa1teje za lovno divjad.'